Нэхъыжьхэр ягъэгуфIэ
Хэкум и хъумакIуэхэм я махуэшхуэм и пэ къихуэу, сабийхэм эстетикэ гъэсэныгъэ етынымкIэ Къэзанокъуэ Жэбагъы и цIэр зэрихьэу Налшык къалэм дэт IуэхущIапIэм и егъэджакIуэхэмрэ и гъэсэнхэмрэ кIуэнущ нэхъыжьхэмрэ ныкъуэдыкъуэхэмрэ щыпсэу унэ-интернатым.
Хабзэ хъуауэ, илъэс 15-м къриубыдэу гъэ къэс мы IуэхущIапIэм нэхъыжьхэм апхуэдэ гулъытэ яхуещI. Мазаем и 21-м сабийхэмрэ абыхэм я гъэсакIуэхэмрэ унэ-интернатым IэфIыкIэхэмрэ хьэпшыпхэмрэ яшэнущ. Ахэр къащэхунущ центрым щекIуэкIа «Псэм и дахагъэр тыгъэ хуэщI» концертым къыхэкIа ахъшэмкIэ.
Нэхъыжьхэмрэ ныкъуэдыкъуэхэмрэ ягъэгуфIэнущ ныбжьыщIэхэм ягъэхьэзыра концертымкIэ, езыхэм ящIа хьэпшыпхэр ирагъэлъагъунущ.
УЯНАЕВЭ Заринэ.
